als_Latn dik_Latn sag_Latn
Trajneri i Interit ka folur për sfidën e fituar ndaj Karabakut, ndryshimet e shumta në formacion, reagimin e skuadrës pas Kaljarit dhe sytë nga ndeshja e së dielës kundër Fiorentinës
Juxhin Dalipaj
Trajneri i Interit, Valter Maxarri, ka folur për mikrofonin e “Mediaset Premium” në përfundim të ndeshjes së fituar ndaj Karabak me rezultatin 2-0, e vlefshme për fazën e grupit në Europa League. Ja fjalët e trajnerit zikaltër: “Fitore e rëndësishme? Djemtë kanë bërë një ndeshje të kujdesshme dhe të vështirë, pas humbjes 4-1 me Kaljarin nuk ishte një ndeshje e lehtë. Një falënderim të veçantë për “Curva Nord” që ka qenë e shkëlqyer duke mbështetur skuadrën përgjatë gjithë ndeshjes. Shumë ndryshime? Ishte ndeshja e shtatë radhazi pa pushim dhe kemi shpenzuar shumë energji. Kemi bërë korrigjimet për gabimet ndaj Kaljarit. Shumë mirë djemtë në fushë dhe djemtë në shkallët e stadiumit.”
Ndryshime në formacion edhe kundër Seint Etien? “Duhet të kërkojmë të fitojmë gjithmonë, ose ndryshe është një tragjedi. Jemi të detyruar të kërkojmë rezultat, të mos harrojmë se në këtë ambient ka vlerë vetëm rezultati. Sigurisht, nëse sigurojmë kualifikimin, do të provoj t’i jap mundësinë disa të rinjve. M’Vila më ka pëlqyer shumë, edhe Medel ka bërë një ndeshje të mirë: i ka dhënë soliditet skuadrës, nuk kemi vuajtur më kur ai ishte në fushë dhe kemi mbyllur ndeshjen. Medel dhe M’Vila mund të luajnë së bashku që nga minuta e parë, por te kjo dyshe do të arrihet dalë ngadalë. Gjatë javës në stërvitje provoj dhe vlerësoj shumë eksperimente, të gjitha këto janë mekanizma të reja që mund t’i zbatojmë në fushë. Nëse do të vazhdojnë të luajnë si sot, do të mendohemi.”
Ndeshja me Fiorentinën? Besoj se nesër (sot) në orën 11 do të bëjmë llogarinë e lojtarëve në dispozicion. Sot (dje) më është dashur të heq dorë nga Palasio dhe Osvaldo për shkak të lodhjes. Pas dy ditësh do të kemi një ndeshje të rëndësishme, por mua më intereson të mos përsëritet situata me Kaljarin. Me Fiorentinën mund të vijë çdo rezultat, por dua impenjim të madh në fushë. Sot kemi shpenzuar shumë energji dhe për këtë arsye bëra dy zëvendësime në mesfushë. Goli i Ikardit? Mauro më ka habitur për dëshirën për të punuar për skuadrën. Nëse qëndron i përqendruar, do të bëhet një lojtar i madh.”
Ikardi: Osvaldos ia kthej nderin në Firence
“E donim këtë fitore dhe e arritëm pas një humbje si ajo kundër Kaljarit. Duhej të riktheheshim dhe ia dolëm mbanë. Ajo që kemi thënë me njëri-tjetrin do të qëndrojë mes nesh.” Këto janë fjalët e para të Mauro Ikardit, autorit të golit të dytë në fitoren 2-0 të Interit kundër Karabakut në “San Siro”. “Marrëdhënia me Osvaldon? Ai më ka kërkuar menjëherë. Jo vetëm në rastin e golit, por edhe më parë kur pasimi i tij është ndërprerë. Më ka dhënë një top të bukur dhe e kam bërë gol, më pas kam provuar t’i kthej nderin, por isha i lodhur dhe kam pasuar gabim. Shpresoj t’ia kthej nderin në Firence.”
Tifozët fërshëllejnë Maxarrin
Publiku i pakët i pranishëm në sfidën e djeshme kundër Karabakut të vlefshme për Europa League, ka thënë fjalën e vet ende pa u shkelmuar topi i parë. Gjatë thirrjes së emrave të lojtarëve për këtë ndeshje (në formacion dhe në pankinë) kanë qenë shumë të ngrohtë me sulmuesit Ikardi, Palasio dhe Osvaldo, ndërkohë që janë regjistruar fërshëllima për trajnerin Valter Maxarri.
Interi reagon,
Teli dhe Agolli nuk i ndalin dot zikaltrit
Interi ka fituar dje në mbrëmje ndaj Karabakut me rezultatin 2-0 në ndeshjen e vlefshme për raundin e dytë të fazës së grupit. Pas humbjes turpëruese ndaj Kaljarit në fundjavë në kampionat, zikaltrit e kishin të domosdoshme fitoren në sfidën ndaj azerëve dhe ia kanë dalë mbanë të merrnin atë që kërkohej prej tyre. Maxarri e ka nisur sfidën me shumë ndryshime, kjo për shkak të lodhjes së shumë titullarëve, të cilët ka dashur t’i ruajë edhe për ndeshjen e fundjavës kundër Fiorentinës, e cila do të jetë një ndeshje shumë e rëndësishme për ecurinë në kampionatin italian. Megjithatë, fillimisht skuadra mendoi për ndeshjen me Karabakun dhe ia doli mbanë. Goli i parë ka ardhur në minutën e 18-të nga Danilo D’Ambrozio, lojtari që po rezulton nga më të rëndësishmit në impenjimin europian të skuadrës. Edhe pse e ka dominuar lojën, zikaltrit nuk kanë arritur të shënojnë golin e sigurisë deri në minutat e fundit, kur Mauro Ikardi i shërbyer mjaft mirë ka mposhtur me të djathtën portierin mik. Me rezultatin 2-0, zikaltrit e kanë marrë veten dhe tani duhet të mendojnë për sfidën e së dielës kundër Fiorentinës në Serinë A.
Inter-Karabak 2-0
Shënues: D’Ambrozio 18’, 85’ Ikardi
Inter (3-5-1-1): Karrizo; Andreoli, Ranokia, Huan; D’Ambrozio, Hernanes (72’ Obi), M’Vila, Kuzmanoviç (59’ Medel), Nagatomo; Guarin (63’ Osvaldo), Ikardi. Tr.: Maxarri
Karabak (4-2-3-1): Sehiç; I.Gurbanov (68’ Sadigov), Gusejnov, Teli, Agolli; Karajev, Jusifov (55’ Nadirov); Muarem, Riçard Almeida, Xhorxh (61’ Tagijev); Rejnaldo. Tr.:G.Gurbanov
Gjyqtar: Kulbakov
Kartona të verdhë: Huan (I)
als_Latn ceb_Latn als_Latn als_Latn als_Latn als_Latn als_Latn als_Latn als_Latn ces_Latn als_Latn als_Latn epo_Latn fuv_Latn fuv_Latn uzn_Latn slv_Latn als_Latn